**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.01.2019, ora 08.00 – 13.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.01.2019, ora 7.00**

**RÂURI**

**Debitele au fost,** **în general, staționare**, exceptând Ialomiţa, afluenţii Argeşului superior şi râurile din Dobrogea, unde au fost în uşoară scădere.

Debitele se situează în general la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Suceava, Moldova, cursurile superioare şi mijlocii ale Siretului și Buzăului, pe cursul superior al Prutului și pe râurile din Dobrogea şi sub 30% din mediile multianuale, izolat, în bazinele superioare ale Argeșului, Ialomiței și pe afluenții Oltului superior și mijlociu.

Formațiunile de gheață existente în majoritatea bazinelor hidrografice au fost în extindere și intensificare.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, staționare**, exceptând râurile din Dobrogea, unde vor fi în uşoară scădere.

Formațiunile de gheață existente în majoritatea bazinelor hidrografice vor fi în extindere și intensificare.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 12-13.01.2019 **a fost în creştere, având valoarea de 3500 m3/s**, sub media multianuală a lunii **ianuarie (4950 m3/s).**

În aval de Porţile de Fier, debitele au fost în creştere la Gruia şi în scădere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi în creştere (3600 m3/s).**

În aval de Porţile de Fier debitele vor fi în creştere pe sectorul Gruia – Calafat şi în scădere pe sectorul Bechet – Tulcea.

**2.** **Situaţia meteorologică în intervalul 12.01.2019, ora 08.00 –13.01.2019, ora 06.00**

**În ţară,** vremea a fost mai rece decât în mod obișnuit la această dată, geroasă dimineața, îndeosebi în nord-est, iar noaptea, local în sud, est și centru. Cerul a fost variabil în sudul teritoriului și a prezentat înnorări în rest, mai persistente în vest, nord-vest și centru. S-au semnalat precipitații slabe, ninsori în Maramureș, local în Transilvania și nordul Moldovei, iar în Crișana și Banat pe arii relativ extinse au fost ninsori, dar și lapoviță și burniță. În județele Bihor, Arad și Timiș au fost consemnate depuneri de polei. Vântul a prezentat intensificări la munte, în special în zona înaltă, spulberând zăpada depusă în zilele anterioare, iar pe arii restrânse și în centru, sud și sud-est. Stratul de zăpadă era prezent în cea mai mare parte a țării (doar izolat în Dobrogea) și măsura pe platformele stațiilor meteorologice, la ora 20.00, până la 185 cm la munte (în Masivul Făgăraș), 59 cm în Moldova (în Podișul Bârladului, la peste 300 m altitudine), 30 cm în Transilvania și Maramureș, 28 cm în Oltenia, 20 cm în Banat, 18 cm în Muntenia, 17 cm în Crișana. Temperaturile maxime s-au încadrat între -5 grade la Dumbrăvița de Cordu, Târgu Lăpuș, Ocna Șugatag, Joseni, Miercurea Ciuc, Întorsura Buzăului și Târgu Secuiesc și 5 grade la Târgu Jiu și Râmnicu Sărat. La ora 06.00, valorile termice erau cuprinse între -15 grade la Apa Neagră și București Băneasa și 0 grade la Sânnicolau Mare. Dimineața și noaptea, izolat, în sudul și în estul țării, a fost ceață.

**Observaţie:** de ieri dimineață, de la ora 06.00, au fost în vigoare 6 atenționări cod galben pentru fenomene meteorologice periculoase imediate, emise precum urmează: 3 de SRPV Timișoara, 2 de SRPV Bacău și una de CNPM pentru Muntenia.

**La Bucureşti,** vremea a fost mai rece decât în mod obișnuit la această dată, chiar geroasă în cursul nopții. Cerul a fost variabil, însă în primele ore ale zilei, nebulozitatea de tip stratiform a persistat. Stratul de zăpadă, măsurat pe platformele stațiilor meteorologice la ora 20.00, era de 17 cm la Filaret, 15 cm la Băneasa și 12 cm la Afumați. Temperatura maximă a fost de -1 grad la toate stațiile meteorologice, iar la ora 06.00 se înregistrau -15 grade la Băneasa, -11 grade la Afumați și -9 grade la Filaret.

**3. Prognoza meteorologică în intervalul 13.01.2019, ora 08.00 –14.01.2019, ora 08.00**

**În ţară,** în regiunile intracarpatice vremea va fi în general închisă și temporar se vor semnala precipitații. La munte va ninge, în Maramureș și Transilvania vor predomina ninsorile, iar în Banat și Crișana vor fi precipitații mixte. În nord-vestul țării, dar mai ales în zona Munților Apuseni și în nordul Carpaților Orientali, ninsorile vor fi mai intense, astfel că stratul de zăpadă nou depus pe arii restrânse va fi consistent. În restul teritoriului înnorările vor fi temporare, cu totul izolat vor fi fulguieli sau burniță, iar dimineața și noaptea va fi ceață asociată cu chiciură. Izolat se va forma polei. Vântul va prezenta intensificări la munte, cu viteze mai mari în a doua parte a intervalului, când mai ales în zona înaltă va depăși la rafală 80...90 km/h, spulberând zăpada și viscolind ninsoarea, iar în regiunile vestice se va intensifica treptat, în general cu viteze de până la 50 km/h. Sub aspect termic, vremea va fi rece, geroasă dimineața, local în sudul, estul și centrul țării. Temperaturile maxime se vor încadra între -6 și 4 grade, iar cele minime, mai ridicate decât în noaptea precedentă, se vor situa, în general, între -9 și 1 grad.

**La Bucureşti,** vremea se va menține rece, geroasă dimineața. Cerul va fi temporar noros, iar dimineața și noaptea vor fi condiții de ceață asociată cu chiciură. Vântul va sufla slab și moderat.Temperatura maximă se va situa în jurul valorii de -3 grade, iar cea minimă va fi de -5...-4 grade, mai scăzută în zona preorășenească până spre -8 grade.

**4. Buletin nivometeorologic emis pentru perioada 12-13.01.2019**

Vremea a fost în general închisă și apropiată de normalul termic al perioadei. Cerul a fost mai mult noros și a nins pe arii extinse, în general slab. Vântul a suflat moderat cu intensificări de 60-90 km/h din sector predominant nord-vestic în zonele înalte, viscolind sau spulberând zăpada. Local s-a semnalat ceață asociată izolat cu depunere de chiciură.

**Grosimea stratului de zăpadă în data de 12.01.2019, ora 14:00**

Carpații Meridionali: 184 cm la Bâlea-Lac, 115 cm la Vf. Omu, 100 cm la Cuntu, 75 cm la Păltiniș, 75 cm la Sinaia, 72 cm Vf. Țarcu, 70 cm la Parâng, 58 cm la Predeal, 36 cm la Fundata;

Carpații Orientali: 87 cm la Vf. Lăcăuți, 83 cm la Bucin, 80 cm la Vf. Ceahlău-Toaca, 77 cm la Vf. Călimani, 33 cm la Poiana Stampei, 20 cm la Vf. Iezer-Rodnei;

Carpații Occidentali: 88 cm la Vlădeasa 1400, 92 cm la Semenic, 87 cm la Stâna de Vale, 73 cm la Vf. Vlădeasa.

**Evoluţia vremii în intervalul 12.01.2019, ora 20:00 – 13.01.2019, ora 20:00**

Vremea va fi închisă, iar cerul va fi mai mult noros. Va ninge pe arii relativ extinse în Carpații Occidentali și în nordul celor Orientali, unde izolat și cantitățile pot fi mai însemnate cantitativ, și local în rest. Stratul de zăpadă va crește ușor și va depăși local 5 cm în Carpații Occidentali și în nordul celor Orientali. Vântul va sufla moderat, cu intensificări care la rafală vor atinge viteze de 60-80 km/h, iar pe creste de 90-100 km/h, viscolind sau spulberând temporar zăpada. Local se va semnala ceață asociată și cu depuneri de chiciură.

**Peste 1800 m:** temperaturi minime: -17...-13 gr.C; temperaturi maxime: -10...-7 gr.C;

**Sub 1800 m:** temperaturi minime: -13...-9 gr.C; temperaturi maxime: -7...-2 gr.C.

**Stabilitatea şi evoluţia stratului de zăpadă în masivul Făgăraș: risc mare**

La altitudini de peste 1800 m, în partea superioară a stratului, regăsim un strat instabil de 40-50 cm de zăpadă recentă, ușoară, cu rezistență scăzută și coeziune slabă între cristale. Straturile profunde sunt mai stabile, dar regăsim plăcile de vânt mai vechi, acoperite de zăpadă proaspătă, care sunt în continuare un factor de risc important. O parte din zăpada căzută în ultimele săptămâni a fost transportată de vânt, iar în zonele adăpostite s-au format depozite de dimensiuni însemnate. Declanșarea avalanșelor de dimensiuni medii e probabilă chiar și la o supraîncărcare slabă, iar prin angrenarea straturilor subiacente pot rezulta avalanșe de mari dimensiuni.

**Stabilitatea şi evoluţia stratului de zăpadă în masivul Bucegi: risc însemnat**

La altitudini mai mari de 1800 m stratul de zăpadă este instabil în partea superioară (primii 30 cm), fiind format din zăpadă recentă, spulberată de vânt, cu rezistență scăzută și coeziune slabă între cristale. În profunzime predomină cristalele fine, intercalate cu plăci de vânt și cruste de gheață. Aceste straturi inferioare, chiar dacă sunt ușor consolidate, pot fi angrenate de straturile superioare în avalanșe de medii și izolat chiar de mari dimensiuni. Declanșarea avalanșelor e posibilă chiar și la o supraîncărcare slabă a stratului, mai ales pe pantele mai înclinate, în special prin ruperea plăcilor de vânt.

La altitudini mai mici de 1800 m stratul de zăpadă este relativ consolidat, însă stratul de suprafață, ce depășește pe alocuri 30 cm, este format din zăpadă recentă, de tip pulver, și este instabil. Un risc crescut îl reprezintă depozitele de zăpadă de pe văi și din alte zone adăpostite. Declanșările de avalanșe sunt posibile chiar la supraîncărcare slabă cu turiști sau schiori, pe pantele suficient de înclinate.

**Stabilitatea şi evoluţia stratului de zăpadă în masivele Țarcu-Godeanu: risc însemnat**

La peste 1800 m primii 10-20 de cm de la suprafața stratului sunt formați din zăpadă recentă, cu rezistență scăzută. Vântul a favorizat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mai mari. La interior stratul este relativ compact, dar prezintă numeroase plăci de vânt, în special pe versanții estici și sudici. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate avalanșele pot fi, izolat, și de dimensiuni mari.

Și la altitudini mai mici de 1800 m, stratul de zăpadă are grosimi mari, iar în zonele adăposite s-au format depozite însemnate. Stratul de la suprafață este instabil, fiind constituit din zăpadă căzută recent. Declanşarea avalanşelor va fi posibilă chiar şi la supraîncărcări slabe, pe pantele mai înclinate.

**Stabilitatea şi evoluţia stratului de zăpadă în masivul Parâng - Șureanu: risc mare**

La peste 1800 m, deși zăpada din partea superioară a stratului (circa 50 cm) s-a mai tasat şi compactat uşor prin formarea de legături slabe între cristale, aceasta rămâne de tip pulver, uşoară şi instabilă. În special pe versanții sudici se întâlnesc numeroase plăci de vânt de grosimi variabile. Vântul de la nivelul crestelor a spulberat zăpadă spre zonele adăpostite, unde s-au acumulat cantităţi mai mari de zăpadă. Avalanșe medii și mari se pot declanșa pe pantele înclinate, inclusiv la supraîncărcări slabe.

Sub 1800 m stratul este puţin stabil, iar pe văi şi în zonele adăpostite sunt formate troiene ce pot avea un volum considerabil, astfel că pe pantele suficient de înclinate declanşarea avalanşelor este posibilă chiar şi la slabe supraîncărcări, iar în cazuri izolate se pot declanşa și avalanșe de dimensiuni mari, prin angrenarea straturilor subiacente.

**Stabilitatea şi evoluţia stratului de zăpadă în Munții Vlădeasa–Muntele Mare: risc însemnat**

Stratul este format în partea superioară, în primii 30-40 cm, din zăpadă tip pulver și chiciură de suprafață, cu rezistență scăzută și coeziune slabă între cristale. În profunzime, stratul de zăpadă este mediu stabilizat, însă se regăsesc plăci de vânt și cruste de gheață care, prin fractură la supraîncărcări mici, pot declanșa avalnșe de dimensiuni medii. De asemenea, plăcile de vânt și crustele de gheață se pot constitui în planuri de alunecare pentru straturile instabile superioare.

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei): risc însemnat**

La peste 1800 m, la suprafață sunt prezente multiple plăci de vânt și un strat de zăpadă recentă, uscată, cu un grad scăzut de rezistenţă şi coeziune între cristale, de grosime variabilă. Pe văi și în zonele adăpostite sunt depozite însemnate de zăpadă ce pot atinge câțiva metri. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

La altitudini mai mici de 1800 m stratul are dimensiuni mai reduse și este relativ stabil, iar avalanșele sunt posibile doar în cazuri izolate, la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali**

**(zona Munților Călimani – Bistriței - Ceahlău): risc însemnat**

La peste 1800 m, în primii 30-40 cm găsim un strat de zăpadă recentă, uscată, cu un grad scăzut de rezistenţă şi coeziune între cristale. Atât la suprafață cât și în profunzime, stratul de zăpadă are în compoziție plăci de vânt (recente și mai vechi), cu precădere pe versanții sudici și estici. Pe văi și în zonele adăpostite sunt depozite mai însemnate de zăpadă. Pe pantele cu înclinare mare, declanşarea avalanşelor va fi posibilă chiar şi la supraîncărcări slabe.

La altitudini mai mici de 1800 m stratul, deși are dimensiuni considerabile, este relativ stabil la bază, iar avalanșele sunt posibile în cazuri izolate, la supraîncărcări mari, în special în zonele unde sunt acumulări mai mari de zăpadă, pe văi și pe jgheaburi, unde și riscul este mai ridicat.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - ȘUREANU** | **RISC MARE (4)** | **RISC ÎNSEMNAT (3)** |
| **MUNȚII VLĂDEASA – MUNTELE MARE** | **RISC ÎNSEMNAT (3)** | **RISC ÎNSEMNAT (3)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE